Inwoners lewe in vrees | Netwerk24
Inwoners lewe in vrees
18 Februarie 2020 06:01
Die inwoners sê Sotho’s loop in Ashbury met klapmusse rond en terroriseer die gemeenskap. Foto: Ter Illustrasie
“Ons kan ons aanvallers nie in die gesig kyk nie. Ons kan hulle nie by die polisie aankla nie, want ons weet nie hoe hulle lyk nie.”
Só sê vreesbevange inwoners van Ashbury in Montagu ná talle voorvalle waar Sotho’s na bewering inwoners van Ashbury aangeval het.
Inwoners sê hulle lewe in vrees nadat twee mense dood is en talle beroof word. Die voorvalle hou volgens hulle verband met die Sotho’s en die Xhosas wat onder mekaar baklei.
Die inwoners sê die Sotho’s loop met klapmusse rond en terroriseer die gemeenskap. Volgens hulle word die vroue veral geteiken en mense wat by die winkels geld trek word beroof. Op 1 Februarie is ’n persoon glo vir R50 doodgesteek.
“Dit is nie die inwoners van Ashbury self wat moeilikheid maak nie. Ons as buurtwag patrolleer gereeld die gebied. Dit is die Sotho’s wat ons mense beroof en aanval,” het Marguarite Smit, voorsitter van Ashbury-buurtwag aan Gazette gesê.
Smit glo egter dat die situasie nie onbeheerbaar is nie en dat met die samewerking van al die rolspelers in die gemeenskap sal daar ’n oplossing wees.
“As die munisipaliteit, organisasies en polisie almal saam met die gemeenskap werk, sal ons misdaad beter kan bekamp. Ons kan nie wag tot nog vroue verkrag word of iemand dood gemaak word nie. Ons kinders kan nie eers meer winkel toe loop nie.”
Volgens nóg ’n inwoner, Calvin Pekeur, is plaasboere grotendeels verantwoordelik vir die probleme met die uitlanders.
“Die plaasboere gee vir dié mense werk. Hulle kom hier aan en slaan strukture op soos hulle wil en niemand doen iets daaromtrent nie. Hulle kom vat ons werk, hulle neem ons grond en nou bring hulle ons mense in gevaar. Die owerhede sal gou iets moet doen,” voeg hy by.
Die Montagu-polisie het twee voorvalle van moord bevestig, maar gesê dat die voorvalle nie met mekaar verbind word nie.
“In ’n voorval in Januarie is die beskuldigde ’n Sotho-persoon. Die polisie is altyd bekommerd en onrustig oor enige ernstige misdade,” het die polisiewoordvoerder, sers. Suria Meyer, gesê.